กระทรวงเกษตรฯ คุมเข้มผู้เกี่ยวข้องใช้ 3 สารเคมี ต้องผ่านการอบรมและมีใบอนุญาต
กระทรวงเกษตรฯคุมเข้มผู้เกี่ยวข้องใช้ 3 สารเคมี ต้องผ่านการอบรมและมีใบอนุญาต ขณะที่กรมวิชาการเกษตรเดินหน้าต่อเนื่องฝึกอบรมหลักสูตรการใช้วัตถุอันตรายให้ถูกต้องปลอดภัย รองรับมาตรการจำกัดการใช้วัตถุอันตรายทั้ง 3 ชนิดนายกฤษฎา บุญราช รัฐมนตรีว่าการกระทรวงเกษตรและสหกรณ์ เปิดเผยถึงความก้าวหน้าการแก้ไขปัญหาสารเคมีเกษตร ว่าจากปัญหาการควบคุมการห้ามใช้สารเคมีอันตราย ซึ่งในระหว่างที่จะห้ามการใช้พาราควอต คณะกรรมวัตถุอันตรายได้มีแนวทางเสนอแนะให้กรมวิชาการเกษตร มีมาตรการควบคุมกำกับดูแลให้มีการใช้สารอย่างถูกต้องปลอดภัย เพื่อป้องกันไม่ให้เกิดอันตรายทั้งกับเกษตรกร ประชาชนและสิ่งแวดล้อม ซึ่งมาตรการที่เข้มงวดเหล่านี้ กระทรวงเกษตร ฯ โดยกรมวิชาการเกษตรได้ดำเนินการ ออกกฎหมาย (ประกาศกระทรวงเกษตรและสหกรณ์) 5 ฉบับ ซึ่งจะมีผลบังคับใช้เมื่อพ้นกำหนด 180 วัน นับแต่วันประกาศในราชกิจจานุเบกษา (หลังวันที่ 20 ตุลาคม 2562) ซึ่งผู้เกี่ยวข้อง ประกอบด้วย เกษตรกรผู้ใช้ ผู้รับจ้างพ่นสารเคมี ผู้ขาย ผู้นำเข้า หรือผู้ผลิต และพนักงานเจ้าหน้าที่ ต้องปฏิบัติตามมาตรการขึ้นทะเบียน ผ่านการอบรม และขออนุญาตใช้หรือครอบครอง และมีใบอนุญาตให้บริการพ่นสารเคมี รวมทั้งผลักดันการศึกษาวิจัย หาสารหรือวิธีการทดแทนการใช้ 3 สาร จัดทำระบบฐานข้อมูลผู้นำเข้า ผลิต จำหน่ายและเกษตรกรผู้ใช้ รวมทั้งการประชาสัมพันธ์สร้างการรับรู้ และฝึกอบรมเกษตรกรผู้ใช้ 3 สาร มีเป้าหมาย 1.5 ล้านคน (1.563 ล้านคน) อบรมผู้รับจ้างพ่น และผู้พ่น ที่เป็นลูกจ้าง 50,000 คนสำหรับการอบรมผู้ประกอบการได้ดำเนินการไปแล้ว 2 รุ่น ในครั้งแรก เป็นรุ่นที่ 1 จัดอบรมเมื่อวันที่ 23 พฤษภาคม 2562 มีผู้เข้ารับการอบรม 200 คน ส่วนรุ่นที่ 2 จัดอบรมในวันที่ 6 มิถุนายน 300 คน และจะจัดอบรมรุ่นที่ 3 ประมาณ 300 คน ในวันที่ 13 มิถุนายนนี้